Akcije sudanske vlade i dalje samo obećanja - 2004-08-02
Sudanska vlada je saopćila da će zaustaviti nasilje u Darfuru koje provodi naoružana arapska milicija Janjaweed, ali je odbacila zahtij
Sudanski ministar vanjskih poslova Mustafa Osman Ismail je jučer govoreći novinarima nakon sastanka vlade u Kartumu rekao da je rok od 30 dana, kojeg je postavio UN, nelogičan i da će njegova zemlja sprovesti program u roku od 90 dana o čemu se ranije složila sa generalnim sekretarom UN-a, Kofi Anannom. Vijeće sigurnosti UN-a je rezolucijom usvojenom u petak zaprijetilo medjunarodnom akcijom ukoliko Sudan dozvoli nastavak nasilja u Darfuru. Glasnogovornik sudanskih vojnih snaga, general Mohammed Bashir Suleiman kaže da je Rezolucija priprema za medjunarodnu intervenciju, dodajući da su sudanske oružane snage spremne za bilo koju bitku. Oko 30 hiljada ljudi je ubijeno tokom 17 mjeseci sukoba u tom južnom dijelu Sudana. Pro vladina Janjaweed milicija u Darfuru je optužena za masovna ubistva, silovanja i druge zločine zbog kojih je milion ljudi pobjeglo iz tog područja. Procjenjuje se da je oko 2, 2 miliona ljudi u hitnoj potrebi za hranom i ljekovima. U medjuvremenu se pripadnici Janjaweed milicije slobodno kreću regionom, prolazeći kroz izbjegličke kampove u kojima je smješteno na hiljade ljudi koji su napustili svoje domove. U kampu Zalingi, u zapadnom Darfuru svakog se dana podižu nove kolibe kako bi primili rijeku izbjeglica. Higijenski uvjeti su užasni i izbile su zaraze. Sudanska vlada kaže da se izbjeglice slobodno mogu vratiti u svoja sela i obećava zaštitu od Janjaweed milicije, ali su seljani preplašeni. UN i medjunarodne humanitarne organizacije su optužile provladinu Janjaweed miliciju da vodi brutalnu kampanju kako bi sve gradjane Sudana afričkog porijekla protjerali iz regiona Darfura. Francuska, bivša kolonijalna sila u Chadu, koji graniči sa regionom Darfura, odpočela je u graničnom području rasporedjivati vojsku i humanitarnu pomoć.